Onsdag klokken 12.36 skete der en alvorlig arbejdsulykke ved Langerak i Østhavnen i Aalborg. En 27-årig mand var på arbejde og kom gående på havnen, da han blev ramt af en truck, der kom kørende. Den 27-årige faldt omkuld ved påkørslen og slog hovedet. Nordjyllands Politi har underrettet de pårørende, da hovedskaderne efter faldet umiddelbart så alvorlige ud. Manden er kørt på Aalborg Universitetshospital. Det oplyser Karsten Højrup Kristensen, der er vagtchef ved Nordjyllands Politi. Da der er tale om en alvorlig arbejdsulykke, er Arbejdstilsynet og en bilinspektør blevet tilkaldt, og de er onsdag ved at undersøge forholdene i området for at finde en forklaring på, hvordan ulykken kunne ske. Nordjyllands Politi har på nuværende tidspunkt ikke flere oplysninger om, hvilken virksomhed, der er tale om.

Opsummering:
En 27-årig mand blev onsdag ramt af en truck på Østhavnen i Aalborg. Manden har pådraget sig alvorlige hovedskader.